Sans Souci: Saak teen onnie laat vaar | Netwerk24
Deur Jana Marx 23 Augustus 2019 22:14
Die hof het Vrydag 'n klag van aanranding teen die Afrikaans-juffrou, wat vroeër vanjaar 'n gr. 9-leerling geklap het, laat vaar.
Clarissa Venter (34) en die leerling van Sans Souci Girls High in Kaapstad het klagte van aanranding teen mekaar by die Claremont-polisie ingedien nadat 'n video van waar die kind die juffrou met 'n lessenaar stamp en sy die kind deur die gesig klap op sosiale media versprei is.
Clarissa VenterFoto: Facebook
Netwerk24 het van 'n bron ná aan die saak verneem albei partye was Vrydagoggend in die Wynberg-landdroshof vir 'n mediasieproses, maar dit het nooit plaasgevind nie.
Die hof het die leerling volgens die bron beveel om gemeenskapsdiens doen.
Na wat verneem word, is die saak teen Venter weens 'n gebrek aan voldoende getuienis laat vaar.
Venter het Vrydagaand alle navrae na haar prokureur, William Booth, verwys, maar oproepe en boodskappe na Booth het onbeantwoord gebly.
Netwerk24 het voorheen berig Venter het by monde van Booth gesê sy het die aanrandingsklag aanhangig gemaak omdat "die leerling die oorsaak van die rusie was".
Volgens Booth het die leerling vir Venter tot 'n uiterste mate uitgelok en was haar optrede die oorsaak van die rusie wat daartoe gelei het dat Venter die leerling in die klaskamer geklap het.
Yolisa Nocanda, voorsitter van die kamer vir regstudente en die leerling se woordvoerder, wou Vrydagaand nie kommentaar lewer nie omdat hy geen kennis van die jongste inligting gedra het nie.
Oproepe na die leerling se ma het onbeantwoord gebly.
Die leerling se ma het egter voorheen 'n eis by die gelykheidshof in Wynberg ingedien, waar sy glo beweer die voorval het gebeur weens rassisme. Die leerling eis R150 000. Dié saak moet nog op die hofrol geplaas word.